               EUROPSKA KOMISIJA
            Bruxelles, 25.5.2018.
            COM(2018) 349 final
            2018/0181(CNS)
            Prijedlog
            UREDBE VIJEĆA
            o izmjeni Uredbe (EU) br. 389/2012 o administrativnoj suradnji u području trošarina u pogledu sadržaja elektroničkog upisnika

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Uredbom Vijeća (EU) br. 389/2012
                  1
                utvrđuje se pravna osnova za administrativnu suradnju država članica.

               Ovaj je prijedlog priložen uz Prijedlog direktive Vijeća o utvrđivanju općih aranžmana za trošarine u pogledu poglavlja V. Direktive Vijeća XXX/EZ
                  2
               . Odnosi se na automatizaciju nadzora kretanja trošarinske robe koja je puštena u potrošnju u jednoj državi članici i zatim premještena u drugu državu članicu radi dostave u komercijalne svrhe u toj drugoj državi članici.

               Novim će se sustavom propisati obvezna registracija gospodarskih subjekata koji premještaju robu u skladu s poglavljem V. Direktive XXX/EZ
                  3
                u upisnik gospodarskih subjekata koji je trenutačno ograničen na gospodarske subjekte koji primjenjuju mjere iz poglavlja III. i IV. Direktive XXX/EZ
                  4
               . Trenutačnim se prijedlogom taj zahtjev uvodi u Uredbu (EU) br. 389/2012.

               •Dosljednost s postojećim odredbama politike u određenom području

                  Prijedlog je povezan s preinakom Direktive Vijeća 2008/118/EZ.

               •Dosljednost u odnosu na druge politike Unije

                  Nije primjenjivo.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Prijedlog se temelji na članku 113. Ugovora o funkcioniranju Europske unije (UFEU). U tom se članku navodi da Vijeće jednoglasno i nakon savjetovanja s Europskim parlamentom i Europskim gospodarskim i socijalnim odborom u skladu s posebnim zakonodavnim postupkom donosi odredbe o usklađivanju pravila država članica u području neizravnog oporezivanja.

               •Supsidijarnost (za neisključivu nadležnost)

               Načelo supsidijarnosti primjenjuje se u mjeri u kojoj prijedlog nije u isključivoj nadležnosti Europske unije.

               Ciljeve prijedloga ne mogu u dostatnoj mjeri ostvariti države članice, nego se oni na bolji način mogu ostvariti na razini Europske unije. Važeći nacionalni postupci evidentiranja znatno se razlikuju i nisu prikladni kao osnova za automatizaciju tih postupaka.

               •Proporcionalnost

                  Predložene izmjene ne nadilaze ono što je potrebno za rješavanje predmetnih pitanja, a time i za ostvarivanje ciljeva Ugovora u pogledu pravilnog i djelotvornog funkcioniranja unutarnjeg tržišta.

                  Prijedlog je u skladu s načelom proporcionalnosti kako je utvrđeno u članku 5. stavku 4. Ugovora o Europskoj uniji (UEU).

                  Cilj je prijedloga uvesti obvezu registracije gospodarskih subjekata koji premještaju robu u skladu s poglavljem V. odjeljkom 2. Direktive XXX/EZ
                     5
                  . Nedonošenjem ovog prijedloga onemogućila bi se potpuna automatizacija kretanja robe puštene u potrošnju.

               •Odabir instrumenta

               Uredba Vijeća.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Ex post evaluacija/provjera primjerenosti postojećeg zakonodavstva

                  Provedena je evaluacija Direktive 2008/118/EZ i na toj se evaluaciji temelji Prijedlog direktive Vijeća o utvrđivanju općih aranžmana za trošarine, kao i na izvješću Komisije Vijeću i Europskom parlamentu „o provedbi i evaluaciji Direktive Vijeća 2008/118/EZ od 16. prosinca 2008. o općim aranžmanima za trošarine” od 21.4.2017. (COM(2017) 184 final). U izvješću je istaknuta potreba za daljnjom automatizacijom i ovaj se prijedlog odnosi samo na manje prilagodbe koje odražavaju tu opciju politike.

               •Savjetovanja s dionicima

                  Savjetovanja s dionicima održana su u kontekstu preispitivanja Direktive Vijeća 2008/118/EZ.

               •Procjena učinka

               Nije provedena zasebna procjena učinka jer se opcija politike za daljnju automatizaciju temelji na procjeni učinka za preinaku Direktive 2008/118/EZ.

               •Primjerenost propisa i pojednostavljivanje

                  Evaluacija Direktive 2008/118/EZ provedena je u okviru Komisijina programa REFIT.

               •Temeljna prava

                  Ovim se prijedlogom poštuju temeljna prava, a posebno pravo na privatnost u skladu s važećim odredbama o zaštiti podataka iz Uredbe (EU) br. 389/2012.

               4.UTJECAJ NA PRORAČUN

               Iz Odluke XXX/EZ
                  6
                ne proizlazi nikakav financijski učinak na uvođenje 4. faze sustava kontrole kretanja trošarinskih proizvoda (EMCS). Utjecaj na proračun koji proizlazi iz centraliziranog razvoja i rada nove proširene usluge pokrit će se proračunom programa Fiscalis u okviru odobrenih sredstava koja su već predviđena službenim financijskim programiranjem. Neće biti potrebe za dodatnim sredstvima iz proračuna EU-a. Štoviše, ovom se inicijativom ne namjerava dovesti u pitanje prijedlog Komisije za sljedeći višegodišnji financijski okvir.

               5.OSTALI DIJELOVI

               •Planovi provedbe i mehanizmi praćenja, evaluacije i izvješćivanja

                  Nije primjenjivo.

               •Dokumenti s obrazloženjima (za direktive)

                  Smatra se da nisu potrebni dokumenti s obrazloženjima o prenošenju odredaba ovog prijedloga.

               •Detaljno obrazloženje posebnih odredbi prijedloga

               Prijedlogom se izmjenjuje područje primjene članka 19. Uredbe kako bi se uključile dvije nove kategorije gospodarskih subjekata: ovjerenih pošiljatelja koji su registrirani kao pošiljatelji trošarinske robe koja je već puštena u potrošnju te ovjerenih primatelja koji su registrirani kao primatelji trošarinske robe koja je već puštena u potrošnju. Ovlašteni držatelji trošarinskog skladišta i registrirani pošiljatelji imat će mogućnost djelovati kao ovjereni pošiljatelji, a ovlašteni držatelji trošarinskog skladišta i registrirani primatelji kao ovjereni primatelji. Nadležna tijela država članica morat će biti upućena u tu činjenicu i tu je informaciju potrebno unijeti u upisnik.

               Usto, u skladu s prijedlogom elektronički upisnik će sadržavati podatke koji se odnose na pravo registriranog pošiljatelja da ostavi prazna polja za odredište u nacrtu elektroničkog trošarinskog dokumenta pri kretanju energenata morem ili unutarnjim plovnim putovima unutar sustava odgode plaćanja trošarine. U skladu s člankom 23. Direktive XXX/EZ
                  7
                ovlašteni držatelj trošarinskog skladišta i registrirani pošiljatelj mogu izostaviti podatke u polju za odredište.  Trenutačnim odredbama Uredbe (EU) br. 389/2012 središnji upisnik sadržava te informacije o praznim poljima za odredište samo u slučaju ovlaštenog držatelja trošarinskog skladišta.

               2018/0181 (CNS)

               Prijedlog

               UREDBE VIJEĆA

               o izmjeni Uredbe (EU) br. 389/2012 o administrativnoj suradnji u području trošarina u pogledu sadržaja elektroničkog upisnika

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 113.,

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               uzimajući u obzir mišljenje Europskog parlamenta
                  8
               ,

               uzimajući u obzir mišljenje Europskoga gospodarskog i socijalnog odbora
                  9
               ,

               u skladu s posebnim zakonodavnim postupkom,

               budući da:

               (1)Člankom 19. Uredbe Vijeća (EU) br. 389/2012
                  10
                utvrđuje se obveza za države članice da održavaju elektroničke upisnike odobrenja za gospodarske subjekte i skladišta koji su uključeni u kretanje trošarinske robe u sustavu odgode plaćanja trošarina.

               (2)Direktivom XXX/EZ proširuje se upotreba računalnog sustava, koji se trenutačno upotrebljava za nadzor kretanja trošarinske robe u sustavu odgode plaćanja trošarine, na nadzor trošarinske robe puštene u potrošnju na državnom području jedne države članice i zatim premještene na područje druge države članice radi dostave u komercijalne svrhe.

               (3)Kako bi se omogućilo pravilno funkcioniranje računalnog sustava osiguravanjem evidentiranja potpunih, ažurnih i točnih podataka, potrebno je izmijeniti područje primjene članka 19. Uredbe (EU) br. 389/2012 kako bi se uključile dvije nove kategorije gospodarskih subjekata: ovjerenih pošiljatelja koji su registrirani kao pošiljatelji trošarinske robe koja je već puštena u potrošnju te ovjerenih primatelja koji su registrirani kao primatelji trošarinske robe koja je već puštena u potrošnju.

               (4)U skladu s člankom 23. Direktive XXX/EZ u slučaju kretanja energenata morem ili unutarnjim plovnim putovima unutar sustava odgode plaćanja trošarine, nadležna tijela države članice otpreme mogu pošiljatelju dopustiti da u trenutku otpreme izostavi podatke o primatelju u nacrtu elektroničkog trošarinskog dokumenta iz članka 21. stavka 2. te direktive. U skladu s Uredbom (EU) br. 389/2012 samo ovlašteni držatelj trošarinskog skladišta uključuje te informacije u elektronički upisnik. Nužno je da se i registriranom pošiljatelju dopusti da u upisnik unese informacije o njegovu pravu da izostavi podatke o primatelju u trenutku otpreme.

               (5)Budući da cilj ove Uredbe, to jest proširenje elektroničkog upisnika kako bi se obuhvatili gospodarski subjekti koji premještaju trošarinsku robu puštenu u potrošnju, ne mogu u dostatnoj mjeri ostvariti države članice, nego se zbog osiguravanja usklađenog funkcioniranja računalnog sustava i olakšavanja borbe protiv prijevara on na bolji način može ostvariti na razini Unije, Unija može donijeti mjere u skladu s načelom supsidijarnosti kako je utvrđeno u članku 5. Ugovora o Europskoj uniji. U skladu s načelom proporcionalnosti utvrđenim u tom članku, ova Uredba ne prelazi ono što je potrebno za ostvarivanje tog cilja.

               (6)Ova Uredba poštuje osnovna prava i načela priznata Poveljom o temeljnim pravima Europske unije, posebno s obzirom na pravo zaštite osobnih podataka. Imajući u vidu ograničenja iz ove Uredbe, obrada takvih podataka izvršena u okviru ove Uredbe ne prelazi ono što je potrebno i razmjerno za potrebe zaštite legitimnih fiskalnih interesa država članica.

               (7)U skladu s člankom 28. stavkom 2. Uredbe (EZ) br. 45/2001 Europskog parlamenta i Vijeća
                  11
                provedeno je savjetovanje s Europskim nadzornikom za zaštitu podataka.

               (8)Kako bi se datum primjene ove Uredbe uskladio s datumom primjene odredaba Direktive XXX/EZ o automatizaciji kretanja trošarinske robe koja je puštena u potrošnju na državnom području jedne države članice i zatim premještena na područje druge države članice radi dostave u komercijalne svrhe na državnom području te druge države članice, te kako bi se državama članicama omogućilo dovoljno vremena za pripremu na promjene koje proizlaze iz ove Uredbe, ona bi se trebala primjenjivati od 14. veljače 2022.

               (9)Uredbu (EU) br. 389/2012 trebalo bi stoga na odgovarajući način izmijeniti,

               DONIJELO JE OVU UREDBU:

               Članak 1.

               Članak 19. Uredbe (EU) br. 389/2012 mijenja se kako slijedi:

               (1)u stavku 1. točki (a) dodaju se sljedeće podtočke iv. i v.:

               „iv. ovjerene pošiljatelje u smislu članka 4. točke 11. Direktive XXX/EZ;

               v. ovjerene primatelje u smislu članka 4. točke 12. Direktive XXX/EZ;”;

               (2)stavak 2. mijenja se kako slijedi:

               (a)točke (f) i (g) zamjenjuju se sljedećim:

               „(f) za ovlaštene držatelje trošarinskog skladišta, porezno skladište ili popis poreznih skladišta na koja se primjenjuje ovlaštenje, ako je primjenjivo prema nacionalnim zakonima, potvrdu da su ovlašteni izostaviti pojedinosti o primatelju u trenutku otpreme u skladu s člankom 23. Direktive XXX/EZ, da su ovlašteni razdvojiti kretanje u skladu s člankom 24. Direktive XXX/EZ, ili da su ovlašteni premjestiti trošarinsku robu na mjesto izravne dostave u skladu s člankom 17. stavkom 4. te direktive; potvrdu da djeluju kao ovjereni pošiljatelji ili ovjereni primatelji u skladu s člankom 36. stavcima 6. i 7. Direktive XXX/EZ;

               (g) za registrirane primatelje, ako je primjenjivo prema nacionalnim zakonima, potvrdu da su ovlašteni premjestiti trošarinsku robu na mjesto izravne dostave u skladu s člankom 17. stavkom 4. Direktive XXX/EZ, potvrdu da djeluju kao ovjereni primatelji u skladu s člankom 36. stavkom 7. Direktive XXX/EZ;”;

               (b)dodaje se sljedeća točka (k):

               „(k) za registrirane pošiljatelje, potvrdu da su ovlašteni izostaviti pojedinosti o primatelju u trenutku otpreme u skladu s člankom 23. Direktive XXX/EZ, potvrdu da djeluju kao ovjereni pošiljatelji u skladu s člankom 36. stavkom 6. Direktive XXX/EZ.”.

               Članak 2.

               Ova Uredba stupa na snagu dvadesetog dana od dana objave u Službenom listu Europske unije.

               Primjenjuje se od 14. veljače 2022.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 121, 2.5.2012., str. 1.

                     (2)

                        COM(2018) 346

                     (3)

                        COM(2018) 346

                     (4)

                        COM(2018) 346

                     (5)

                        COM(2018) 346

                     (6)

                        COM(2018) 341

                     (7)

                        COM(2018) 346

                     (8)

                        SL C […], […], str. […].

                     (9)

                        SL C […], […], str. […].

                     (10)

                        Uredba Vijeća (EU) br. 389/2012 od 2. svibnja 2012. o administrativnoj suradnji u području trošarina i stavljanju izvan snage Uredbe (EZ) br. 2073/2004 (SL L 121, 8.5.2012., str. 1.).

                     (11)

                        Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).